CELEX: 32021D2144
Language: hu
Date: 2021-12-02 00:00:00
Title: A Tanács (EU) 2021/2144 határozata (2021. december 2.) a Nemzetközi Tengerészeti Szervezet közgyűlésének 32. ülésén a szemlézés és hitelesítés harmonizált rendszere szerinti szemlézési iránymutatások módosításainak elfogadásával kapcsolatban az Európai Unió által képviselendő álláspontról

2021.12.6.   
               
               
                  HU
               
               
                  Az Európai Unió Hivatalos Lapja
               
               
                  L 433/17
               
            
         A TANÁCS (EU) 2021/2144 HATÁROZATA
         (2021. december 2.)
         a Nemzetközi Tengerészeti Szervezet közgyűlésének 32. ülésén a szemlézés és hitelesítés harmonizált rendszere szerinti szemlézési iránymutatások módosításainak elfogadásával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió által a tengeri szállítás területén hozott intézkedéseknek a tengerészeti biztonság javítását, valamint a tengeri környezet és az emberi egészség védelmét kell szolgálniuk.
                  
               
                     (2)
                  
                  
                     A Nemzetközi Tengerészeti Szervezet (IMO) közgyűlése a 2021. december 6. és 15. között tartandó 32. ülésén várhatóan elfogadja a szemlézés és hitelesítés harmonizált rendszere (HSSC) szerinti 2021. évi szemlézési iránymutatásokat, és visszavonja az IMO közgyűlésének a 2019. évi szemlézési iránymutatásokat tartalmazó A.1140(31) sz. határozatát.
                  
               
                     (3)
                  
                  
                     Helyénvaló meghatározni az IMO közgyűlésének 32. ülésén az Unió által képviselendő álláspontot, mivel a szemlézési iránymutatások módosításai meghatározó módon befolyásolhatják az uniós jog, nevezetesen a 391/2009/EU európai parlamenti és tanácsi rendelet (1) tartalmát.
                  
               
                     (4)
                  
                  
                     A 2021. évi szemlézési iránymutatások elfogadása és a 2019. évi szemlézési iránymutatások visszavonása a rendszeres felülvizsgálat részét képezi. Az Uniónak ezért támogatnia kell az említett módosításokat, mivel azok biztosítják, hogy a szemlézési iránymutatások naprakészek legyenek.
                  
               
                     (5)
                  
                  
                     Az Unió nem tagja az IMO-nak, továbbá nem szerződő fele a vonatkozó egyezményeknek és szabályzatoknak sem. A Tanácsnak ezért fel kell hatalmaznia a tagállamokat arra, hogy az IMO közgyűlésének 32. ülésén képviseljék az Unió álláspontját.
                  
               
                     (6)
                  
                  
                     E határozat hatályát a javasolt módosítások tartalmára kell korlátozni, amennyiben ezek a módosítások érinthetik az Unió közös szabályait és az Unió kizárólagos hatáskörébe tartoznak. Ez a határozat nem érintheti az Unió és a tagállamok közötti hatáskörmegosztást,
                  
               ELFOGADTA EZT A HATÁROZATOT:
         
            1. cikk
            A Nemzetközi Tengerészeti Szervezet (IMO) közgyűlésének 32. ülésén az Unió által képviselendő álláspont az, hogy az Unió egyetért a szemlézés és hitelesítés harmonizált rendszere szerinti 2021. évi, a III 7/17/Add.1. számú IMO-dokumentum 8. szakaszában és 6. mellékletében foglalt szemlézési iránymutatások elfogadásával, ebből következően pedig az IMO-közgyűlés A.1140(31) sz. határozatának visszavonásával.
         
         
            2. cikk
            
               (1)   Az Unió által képviselendő, az 1. cikkben foglalt álláspont az érintett módosításokra annyiban vonatkozik, amennyiben azok az Unió kizárólagos hatáskörébe tartoznak és amennyiben azok érinthetik a közös uniós szabályokat. Az álláspontot a tagállamok – amelyek mind az IMO tagjai – az Unió érdekében együttesen eljárva érvényesítik.
            
            
               (2)   Az 1. cikkben említett álláspontot érintő kisebb változtatások a Tanács további határozata nélkül is elfogadhatók.
            
         
         
            3. cikk
            A Tanács felhatalmazza a tagállamokat, hogy az 1. cikkben említett módosításokat – az Unió érdekét szem előtt tartva – magukra nézve kötelezőnek ismerjék el, amennyiben az említett módosítások az Unió kizárólagos hatáskörébe tartoznak.
         
         
            4. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. december 2-án.
            
               
                  a Tanács részéről
               
               
                  az elnök
               
               J. VRTOVEC
            
         
         
            (1)  Az Európai Parlament és a Tanács 391/2009/EK rendelete (2009. április 23.) a hajófelügyeleti és hajóvizsgáló szervezetek közös szabályairól és szabványairól (HL L 131., 2009.5.28., 11. o.).